Doodskis-video: Hof hoor ‘slagoffer’ se weergaweOosthuizen (voor) en Jackson in die hof. Foto: Landi Malan Die staatsaanklaer Rean Lourens het met die aanvang van die hofverrigtinge gesê daar is ŉ vorige veroordeling teen Jackson in 2008 waar hy onder die invloed van alkohol was. Die presiese besonderhede rondom die veroordeling is nie bekend gemaak nie. Landdros Jongilizwe Dumehleli het hierna beslis dat Jackson op ŉ skedule 5-misdaad tereg sal staan. Hy moet dus buitengewone omstandighede bewys om op borgtog vrygelaat te word. Lourens het gesê die staat staan borgtog teen aangesien openbare orde versteur kan word indien die beskuldigdes op borgtog vrygelaat word en aangesien die beweerde slagoffer geïntimideer kan word en beskuldigdes se lewe in gevaar kan wees. Oosthuizen staan op ŉ skedule 1-misdaad tereg. Mlotshwa sit tweede van regs. Foto: Phillip Bruwer Mlotshwa het toe glo opgemerk dat ŉ Land Cruiser-bakkie agter hom aanry terwyl daar ook ŉ Land Cruiser-bakkie van voor af gekom het. Albei het volgens hom MP-nommerplate gehad en is deur wit mense bestuur. Die bakkies het glo langs Mlotshwa stilgehou waarna die insittendes uitgespring en hom glo sonder rede begin aanrand het. Volgens Mlotshwa was daar ŉ passasier agterop die bakkie wat van agter gekom het. Die passasier was na bewering bekend aan Mlotshwa en volgens sy verklaring is die passasier se van Sithole en bly hy in dieselfde informele nedersetting. Mlotshwa beweer hy het probeer vlug terwyl hy aangerand is waarna sy hande glo met kabelbinders aan die bakkie se rolstaaf vasgebind is. Hy is na bewering hierna op die agterkant van die bakkie gelaai voor dit begin ry het en sy hande was steeds vasgebind. Die bakkies het toe glo na die pad wat na Middelburg lei, gery. Volgens Mlotshwa het hulle hierna op ŉ grondpad afgedraai in die rigting van Hendrina. Die bakkies het toe glo in ŉ beboste gebied stilgehou. Mlotshwa is na bewering losgemaak en daar is vir hom gesê hulle sal hom skiet as hy probeer weghardloop. Volgens Mlotshwa het Oosthuizen ŉ vuurwapen by hom gehad. Jackson het glo die kis gaan haal waarna Mlotshwa beveel is om in die kis te klim. Oosthuizen het Jackson toe glo gehelp om Mlotshwa in die kis te sit en Oosthuizen het hom glo met ŉ knopkierie geslaan om hom in die kis te kry. Die hof is hierna vir tee verdaag. Lees alle vorige berigte oor die doodskis-video op Maroela Media.